ཞི་ཅིན་ཕིང་གིས།ཀྲུང་གོ་དང་འཇར་པན་ཕྱོགས་གཉིས་པོས་སྔ་བར་ཕྱི་གསུམ་དུ་ཀྲུང་གོ་དང་འཇར་པན་བར་གྱི་ཆབ་སྲིད་ཡིག་ཆ་བཞིར་བརྩི་སྲུང་ཞུ་གི་ཡོད་པ་དང་།ཆབ་སྲིད་རྨང་གཞི་བརྟན་དུ་གཏོང་བ།ཡང་དག་པའི་ཁ་ཕྱོགས་ཁོང་དུ་ཆུད་པ་བྱེད་པ།དགེ་མཚན་ལྡན་པའི་ངང་ཕྱོགས་འགལ་དོ་དམ་ཚོད་འཛིན་བྱེད་དགོས་པ་དང་ལྷག་པར་དུ་འཇར་པན་ཕྱོགས་ནས་ལོ་རྒྱུས་དང་ཐེ་ཝན་སོགས་ཚོར་སྣང་སྐྱེན་པའི་གནད་དོན་ཐག་གཅོད་ཡག་པོ་འོས་འཚམ་བྱེད་པ་དང་།རྣམ་པ་བཟང་པོ་ཧུར་ཐག་གཏོད་དེ་ཐུན་མོང་ངོས་འཛིན་རྒྱ་སྐྱེད་ཟམ་མི་ཆད་པ་གཏོང་དགོས།ང་ཚོས་འཇར་པན་ཕྱོགས་ནས་མུ་མཐུད་ཀྲུང་གོའི་སྒྱུར་བཅོས་སྒོ་དབྱེའི་འཕེལ་རིམ་ནང་ཐེ་ཞུགས་ཧུར་ཐག་བྱས་ཏེ་ཐུན་མོང་གོང་འཕེལ་དར་རྒྱས་མངོན་འགྱུར་ཡོང་རྒྱུར་དགའ་བསུ་ཞུ་རྒྱུ་ཡིན།རྒྱུད་གཅིག་ལམ་གཅིག་གི་གྲོས་འགོས་ཀྲུང་གོ་དང་འཇར་པན་གྱིས་གཉིས་ཕན་མཉམ་ལས་གཏིང་ཟབ་ཏུ་གཏོང་བར་སྟེགས་བུ་གསར་པ་དང་ཚོད་ལྟ་བྱེད་ས་མཁོ་འདོན་བྱས་ཡོད།ཀྲུང་གོས་ལྗར་པན་དང་མཉམ་དུ།གནས་བབ་གསར་པར་གཞིགས་ནས།རྒྱལ་ཁབ་གཉིས་པོའི་དངོས་སྒྲུབ་མཉམ་ལས་ཆེད་ལམ་བུ་གསར་པ་གཏོད་པ་དང་།ཁྱད་ཆོས་གསར་པ་གཏོད་འདོད་ཡོད།ཀྲུང་གོ་དང་ལྗར་པན་ཕྱོགས་གཉིས་པོས་ཐུན་མོང་ཐོག་ས་ཁོངས་གཞི་གཅིག་ཅན་གྱི་འཕེལ་རིམ་ལ་སྐུལ་འདེད་བཏང་ནས།ཞི་བདེ་དང་བརྟན་ལྷིང་།དར་རྒྱས་བཅས་ཀྱི་ཨེ་ཤེ་ཡ་ཞིག་སྐྲུན་དགོས།ཕྱོགས་གཉིས་པོས་བློ་བརྟན་འགྱུར་མེད་ངང་ཕྱོགས་མང་རིང་ལུགས་ལ་སྲུང་སྐྱོབ་བྱེད་པ་དང་།རང་མོས་ཉོ་ཚོང་སྒྲིག་གཞི་དང་འཛམ་གླིང་ཉོ་ཚོང་སྒྲིག་འཛུགས་ཀྱི་རྩ་དོན་ལ་སྲུང་སྐྱོབ་བྱས་ཏེ།སྒོ་དབྱེའི་རང་བཞིན་གྱི་འཛམ་གླིང་དཔལ་འབྱོར་སྐྲུན་རྒྱུར་སྐུལ་འདེད་གཏོང་དགོས།ཕྱོགས་གཉིས་པོས་དམངས་ཁྲོད་ཀྱི་མཛའ་གྲོགས་སྲོལ་རྒྱུར་དར་སྤེལ་གཏོང་བ་དང་།དེར་དུས་རབས་ཀྱི་ནང་དོན་གསར་པ་སྣོན་ནས།རྒྱལ་ཁབ་གཉིས་པོའི་འབྲེལ་བའི་སྤྱི་ཚོགས་དང་དམངས་འདོད་རྨང་གཞི་བརྟན་དུ་གཏོང་དགོས་ཞེས་ནན་བཤད་གནང་ཡོད།